الصفحه دى يتيمه, حاول تضيفلها لينك فى صفحات تانيه متعلقه بيها. وثائق ويكيليكس و مصر هى الوثايق السريه الامريكيه المتسربه اللى نشرها موقع ويكيليكيس (Wikileaks) فى نوفمبر 2010. بينت الوثايق حاجات كتيره فى سياسة الشرق الاوسط و الدبلوماسيه الحكوميه الخفيه المش معلنه للشعوب. بالنسبه لمصر الوثايق بينت ان حصلت خلافات بين مصر و امريكا بخصوص السياسه الامريكيه فى منطقة الشرق الاوسط ، و قالت الوثايق ان المصريين ساعات بيعتقدوا ان امريكا بتتجاهل نصايحهم و بتحاول تفرض وجهة نظرها عليهم. من الحاجات اللى ماوافقتش عليها مصر كان الغزو الامريكى للعراق سنة 2003. وضحت الوثايق ان مصر ما وافقتش على غزو العراق و نصحت امريكا بإنها ما تقومش بالعمليه. و وضحت الوثايق ان اسرائيل طلبت فى اواخر 2008 من مصر استلام غزه بعد ما يسيطر عليها الجيش الاسرائيلى لكن مصر رفضت الفكره فإنسحبت القوات الاسرائيليه من غزه. الوثايق ذكرت ان جمال مبارك امين السياسات فى الحزب الوطنى الديمقراطى فى زياره لأميركا دعا للتعاون ما بين مصر و امريكا و المجتمع الدولى لتحسين الأحوال المعيشيه للفلسطينيين و التوصل لإطار لاتفاقيه نهائيه. بينت الوثايق كمان ان مصر بتعتبر النظام الثيوقراطى الايرانى و منظمات ثيوقراطيه زى حماس الفلسطينيه و الاخوان المسلمين خطر على امن مصر و استقرارها.